**Első állomás**

**Az elveszett juh (Lk 15,3–7)**

Néha úgy érzem, elveszett vagyok. Egyedül vagyok. Messziről nézem a többieket vagy talán már nem is látom őket. Nem találom az utamat. Merre menjek? Kit szólítsak meg? Hol vannak a barátaim? Kitől kérhetek segítséget?

Ha ilyenkor megállok, abbahagyom a panaszkodást, megnyugszom, és elkezdek befelé figyelni, egyszer csak meghallom, Uram, a hangodat. Megérzem a jelenlétedet. Olyan jó, hogy mindig van valaki mellettem. Olyan jó, hogy te mindig mellettem vagy, Istenem! Köszönöm! Köszönöm, hogy értem jössz, és rám találsz. Segíts, hogy megláthassam, ha valakinek segítségre van szüksége, mert elveszettnek érzi magát.

**Második állomás**

**A tékozló fiú (Lk 15,11–32)**

Istenem, köszönöm neked a családomat. Minden tagját. Köszönöm, hogy éppen ebben a családban élhetek. Vigyázz ránk, és taníts bennünket, hogyan vigyázhatunk mi is jobban egymásra, és hogyan szerethetjük jobban egymást. Köszönöm, hogy te mindannyiunknak szerető Atyja vagy, és ha eltávolodunk tőled, te szeretettel visszavársz bennünket.

Segíts nekünk, hogy mi is ezt a szeretetet tudjuk egymás felé sugározni, egymást szeretettel elfogadni, nem irigykedni, nem féltékenykedni, hanem egymást segíteni. Van olyan a családomban, akinek most különösen is szüksége van arra, hogy imádkozzam érte?

Gondolj most erre a családtagodra, és imádkozz érte!

**Harmadik állomás**

**Az elrejtett kincs (Mt 13,44–46)**

Mi az, ami érték? Mi az, amire vigyázzak? Mi az, amire törekedjek? Mit őrizzek meg?

Add, Uram, hogy meghalljam, mit súgsz onnan belülről, a szívem mélyéről. Szeretnék kincseket vinni magammal az életem útján, és nem értéktelen dolgokat.

Vegyél el egy papírlapot, és írd rá, hogy szerinted mi a három legértékesebb dolog a világon. Utána hajtogasd össze a lapot, és dobd be a befőttesüvegbe. Köszönöm!

**Negyedik állomás**

**Só és világosság (Mt 5,13–16)**

Csak akkor tudunk igazán örülni a fénynek, ha már voltunk sötétben. Mindannyiunknak vannak félelmei, de Isten meg tud bennünket szabadítani ezektől a félelmektől. A félelem tehetetlenné tesz, megbénít. Nem merünk megbízni másokban, nem merünk belevágni új dolgokba, a torkunk elszorul, nem tudunk jól aludni. A félelem sötétségben tart, felnagyítja a veszélyeket, a nehézségeket.

Istenünk, árassz el bennünket szereteted fényével és melegével, hogy megszűnjön a félelem sötétsége! Tégy bennünket alkalmassá arra, hogy a te világosságodat továbbadjuk a családunkban, a gyülekezetben és a barátaink között! Nagyon nagy szüksége van ennek a világnak a te fényedre!

Írd rá – név nélkül – erre a csomagolópapírra, hogy mitől félsz, és gondolatban add át Istennek ezt a félelmet!

**Ötödik állomás**

**Az adós szolga (Mt 18,21–35)**

Félelmeim szorítása, lelkiismeretem és vétkeim súlya lenyom, elgyengít. Mennyi mindennel tartozom milyen sok embernek! Alig adtam vissza abból a szeretetből, törődésből, örömből, amit másoktól kaptam. Nincs bennem erő, nincsenek tartalékaim, amiből ezeket visszaadhatnám.

A legtöbbel pedig neked tartozom, Istenem. Neked, aki már születésem előtt is szerettél, és azóta is gondomat viseled, elhalmozol ajándékaiddal. Én pedig vétkeimmel szomorítalak, hálátlanságommal bántalak. Köszönöm, hogy elengeded a tartozásomat! Köszönöm, hogy ha megbánom a vétkeim, azokat nem veted a szememre soha többé. Leveszed a lelkemről a súlyt, és szabaddá teszel! Köszönöm, hogy te vagy a fény a sötétben, Istenem! Köszönöm, hogy minden éjszaka után nappal jön. Köszönöm, hogy a te fényedben eloszlik félelmeim és vétkeim sötétje! Tudom, hogy mennyire szükségem van a te fényedre és megbocsátásodra.

Ha van kedved, folytasd a csomagolópapíron az elkezdett mondatot.

**Hatodik állomás**

**Mustármag és kovász (Mt 13,31–35)**

A növekedést is te adod, Urunk! Köszönöm, hogy születésem óta már annyit nőttem, és annyival ügyesebb is vagyok. Szeretném, ha növekedés jellemezné a tudásomat és az akaraterőmet. Szeretnék napról napra jobban szeretni, megbocsátani és mindig követni téged. Szeretném egyre jobban megérteni azt, amit üzensz nekem, Istenem, és egyre inkább úgy élni, ahogyan te tanítasz. Köszönöm, hogy türelmes vagy velem akkor is, amikor nehezen szánom rá magam a következő lépésre, vagy sokáig nem fejlődök valamiben.

Kérlek, légy velem a növekedés útján, és tápláld bennem az akaratot a növekedésre. Növeld bennem a hitet és a hűséget!

Ha szeretnéd, tedd növekedési sorrendbe ezeket a folyóvizeket jelölő szavakat.

A megoldás ez alatt a lap alatt van. Mielőtt elhagyod ezt az utolsó állomást, kérlek, tedd vissza a szavakat a befőttesüvegbe, a megoldást pedig a lap alá. Köszönöm!

**ér csermely patak folyó folyam**

**ér, csermely, patak, folyó, folyam**

**Záró mondatok**

Örülök, hogy végigjártad ezt a belső utat. Isten adjon neked szabadulást a félelmektől,

teljes örömet, növekedést hitben és kegyelemben.

Áldás, békesség!